
Az igemód és az igeidő funkciói feltételes wenn-mondatokban

A igeidő és az igemód nyelvtani kategóriái az egyes nyelvtanokban legtöbbször elkülönítve és szemantikai hasonlóságukat figyelmen kívül hagyva jelennek meg, ez pedig megnehezíti a mondatban betöltött közös szerepük vizsgálatát. Ebben a dolgozatban megkísérlem az igemód és az igeidő funkcióit közös nevezőre hozni, mivel alapvetően ugyanazt a szerepet töltik be. Ezt a funkciót Langacker kognitív nyelvtanában lehorgonyzásnak nevezik. A lehorgonyzás által, amely minden ragozott ige esetében végbemegy, az adott megnyilatkozás elhelyezhető a beszélő valóságról alkotott elképzelésének megfelelően. Ebben a rendszerben az igeidő és igemód morfémái a tagmondat lehorgonyzó elemeiként funkcionálnak. Ennek az elméletnek megfelelően a igemód és az igeidő látszólag problematikus viszonya könnyen megmagyarázható.
Az elméleti fejtegetéseket követően az igemód és az igeidő morfémáinak használata a feltételes wenn-mondatok példáján kerül elemzésre. A korpuszt különböző újságcikkek teszik ki, vagyis írott nyelvi szövegek. Mivel az igeidő és az igemód mint lehorgonyzó elemek képesek jelölni az episztemikus távolságot a beszélő "itt és most"-jától, lehetővé teszik az elemzett mondatok alapján egy modalizációs skála felállítását. Itt fontos megjegyezni, hogy az egyes megnyilatkozások elhelyezése a beszélő mentális világában a lehorgonyzó elemek mellett nagyban függ más kontextuális tényezőktől is. A korpuszelemzés eredményei tehát nem csak az igemód és az igeidő közös funkciójára mutatnak rá, hanem a kontextus jelentősége is jól megfigyelhető.
 



